VSK Sklep PRp 863/2023
Datum: 2023-08-30T02:00:00.000+02:00
ecli: ECLI:SI:VSKP:2023:PRP.863.2023
sodisce: Višje sodišče v Kopru
oddelek: Oddelek za prekrške
institut: nadomestitev globe z nalogami v splošno korist ali korist samoupravne lokalne skupnosti - zavrženje predloga - pravočasnost predloga - če je zadnji dan roka dan, ko se pri sodišču ne dela - globa
jedro: Ker se predlog za nadomestitev plačila globe in stroškov z delom v splošno korist vloži pri organu, ki je izdal odločbo o prekršku (v tem primeru Okrajno sodišče), ta pa na dan izteka roka za plačilo globe in tudi še naslednji dan ni delal, je predlog, vložen 3.5.2023, pravočasen.
zveza: ZP-1 člen 19.a.

## Jedro

Ker se predlog za nadomestitev plačila globe in stroškov z delom v splošno korist vloži pri organu, ki je izdal odločbo o prekršku (v tem primeru Okrajno sodišče), ta pa na dan izteka roka za plačilo globe in tudi še naslednji dan ni delal, je predlog, vložen 3.5.2023, pravočasen.

## Izrek

I. Pritožbi se ugodi, izpodbijani sklep se razveljavi, zadeva pa vrne sodišču prve stopnje v nov postopek.

## Obrazložitev

1. Z izpodbijanim sklepom je Okrajno sodišče v Kopru kot prepoznega zavrnilo storilčev predlog za nadomestitev globe z delom v splošno korist. 2. Zoper sklep se storilec pritožuje in navaja, da je sodišče napačno štelo datume, saj sta bila 1.5. in 2.5.2023 državna praznika, rok se je zato iztekel šele 3.5.2023. 3. Pritožba je utemeljena.

4. V odločbi, s katero je bil storilec spoznan za odgovornega za prekršek, je bil določen tudi rok za plačilo globe in sicer 30 dni po pravnomočnosti sodbe. Storilec lahko po določbi 19.a člena ZP-1 najpozneje do poteka roka za plačilo globe predlaga njeno nadomestitev z delom v splošno korist. Sodba, s katero je bila določena globa, je postala pravnomočna 31.3.2023, izvršljiva pa 30. dan po pravnomočnosti, kar pomeni 1.5.2023, ki je dela prost dan. Pritožnik je predlog za nadomestitev globe in stroškov z delom v splošno korist vložil 3.5.2023, torej prvi naslednji delovni dan. Sodišče prve stopnje je štelo, da je odločba postala izvršljiva 1.5.2023, zato naj bi bil predlog, vložen šele 3.5.2023, prepozen.

5. Tudi v primeru, da je odločba postala izvršljiva 1.5.20231, pa po mnenju pritožbenega sodišča to ne pomeni, da se je na ta dan iztekel tudi rok za vložitev predloga za nadomestitev globe in stroškov z delom v splošno korist. Tako ZP-1 kot ZKP imata določbe o teku rokov, in sicer se v primeru, da bi se zadnji dan roka končal na dela prost dan, rok iztekel s koncem prvega naslednjega delovnega dne. V drugem odstavku 101. člena Zakona o splošnem upravnem postopku (v nadaljevanju ZUP) je celo izrecno urejen položaj, ko pade zadnji dan roka, ko bi bilo pri organu treba opraviti neko dejanje, na dela prost dan. Tudi po tej določbi se izteče rok s pretekom prvega naslednjega delavnika.

6. Ker se predlog za nadomestitev plačila globe in stroškov z delom v splošno korist vloži pri organu, ki je izdal odločbo o prekršku (v tem primeru Okrajno sodišče v Kopru), ta pa na dan izteka roka za plačilo globe in tudi še naslednji dan ni delal, je predlog, vložen 3.5.2023, pravočasen.

7. Pritožbeno sodišče je na podlagi povedanega pritožbi ugodilo, izpodbijani sklep razveljavilo, zadevo pa vrnilo sodišču prve stopnje v nov postopek.

1 Za izvršbo globe je sicer pristojen davčni organ, ki postopa po določbah Zakona o davčnem postopku (ZDavP-2). Ta v drugem odstavku 45. člena izrecno določa, da se v primerih, ko je zadnji dan zakonsko predpisanega roka nedelja, državni praznik ali kak drug dan, ko se pri organu ne dela, izteče rok za izpolnitev obveznosti s pretekom prvega naslednjega delovnika.